Veearts verwyder rekordgetal blaasstene | Netwerk24
'En dis 'n nuwe rekord: Meer as 1 200 stene is uit die blaas van een klein worshond verwyder," lui 'n inskrywing op die Facebook-blad Blue Bush Animal Clinic.
Die Blue Bush Animal Clinic het onlangs meer as 1 200 blaasstene van 'n worshond verwyder. Foto: Facebook
Sowat 850 Facebook-gebruikers het op die inskrywing van dié veearts in die noorde van Johannesburg gereageer.
Talle mense het gevra hoe 'n hond blaasstene kry.
Luidens petmd.com bestaan blaasstene uit 'n versameling minerale en ander materiale. Die meeste blaasstene in honde word van struviet, kalsiumoksalaat, uraat of sistienkristalle gevorm.
Jou hond maak gereeld "ongelukke", dit wil sê hy urineer gereeld op ongewenste plekke.
Hy probeer gereeld urineer, maar hy stel min urine vry.
Hy sukkel om te urineer.
Sy urine is 'n ongewone kleur.
Hy lek gereeld sy urinêre opening.
Dit is belangrik dat jou hond die regte dieet volg. Daar bestaan hondekosse wat voorkom dat struviet, kalsiumoksalaat, uraat of sistienkristalle vorm.
Jou hond moet ook meer water drink, omdat die kristalle minder geneig is om in verwaterde urine te vorm.
Veeartse beveel daarom die geblikte hondekosse bo die droë kos aan.
Aangesien die spesiale diëte op lang termyn vir jou hond gevoer moet word, moet die dieet 'n gebalanseerde voedingswaarde bevat. Jou veearts is die regte persoon om 'n dieet aan te beveel wat jou hond gesond sal hou.